钦定古今图书集成/理学汇编/文学典/第166卷 > 徐师曾文体明辩 > 《跋赵湖州祠堂记》周必大
## 钦定古今图书集成/理学汇编/文学典/第166卷 > 徐师曾文体明辩 > 《跋赵湖州祠堂记》周必大

《右湖州刺史赵公子嶙祠堂记》，仲并所作，其载守城
之功甚备，独云：“事甫定，公遽罢，后以御史言复还，又
数月竟去。”凡称罢者再，漫不言坐何事。予惧或者疑
公为罪行，故以闻诸太史氏者补之。盖己酉冬宣抚
使出于无策，谬用武臣杨应诚代公守湖，父老遮道
闭关不能留。至明年五月，上用台评黜杨而还公，公
感上之知，念民之困也，益思抚摩以为报。会转运使
督缗钱十万饷刘光世军，而堂帖随下，谓州故贷桩
管钱二万缗、米七千斛，期以旬尽偿。公言：“民力不支，
请先军须后偿欠。”朝廷遂劾公侮慢，贬秩而罢。其始
末乃如此，是岂以一时守城为功，可谓能固邦本矣。
湖人奉尝至今，有以也夫！公子伯衍娄求予书，将刻
之。碑阴云：“淳熙十年九月十日”